b'\n_START_ARTICLE_\nRubens Barrichello\n_START_SECTION_\nZa\xc4\x8detek dirkanja\n_START_PARAGRAPH_\nBarrichello je svoj talent pokazal \xc5\xbee zelo zgodaj, saj je \xc5\xbee pri 16 letih osvojil 5 dr\xc5\xbeavnih naslovov v kartingu. Nato se je leta 1990 preselil v Evropo, dirkal pa je v Formuli Lotus. Istega leta je v tej kategoriji osvojil tudi naslov prvaka. Naslednje leto je nastopal v britanski Formuli 3, kjer je redno premagoval kasnej\xc5\xa1ega tekmeca \xc5\xa0kota Davida Coultharda. Leta 1992 bi se lahko kot 19-leten \xc5\xbee lahko pridru\xc5\xbeil Formuli 1, vendar se je raje preselil v Formulo 3000. Kljub temu, da je bil v F3000 uvr\xc5\xa1\xc4\x8den \xc5\xa1ele na 3.mesto skupnega se\xc5\xa1tevka, se je leta 1993 pridru\xc5\xbeil ekipi Jordan v Formuli 1.\n_START_SECTION_\nKrizna leta\n_START_PARAGRAPH_\nPrvo leto dirkanja je bilo za Brazilca ve\xc4\x8d ali manj klavrno, osvojil je le 2 to\xc4\x8dki svetovnega prvenstva. Izkupi\xc4\x8dek bi lahko bil bolj\xc5\xa1i, \xc4\x8de mu ne bi na dirki za Veliko nagrado Evrope, potem ko je vozil na 3. mestu, 2 kroga pred koncem zmanjkalo goriva. V tem letu je tudi redno premagoval svoje bolj izku\xc5\xa1ene ekipne kolege._NEWLINE_Potem ko je sezono 1994 za\xc4\x8del zelo vzpodbudno (po 2 dirkah je bil drugi v se\xc5\xa1tevku sv. prvenstva za Schumacherjem, ) je pri\xc5\xa1la tragi\xc4\x8dna Velika nagrada San Marina v Imoli, kjer je na petkovem treningu imel hudo nesre\xc4\x8do in bi se skorajda smrtno ponesre\xc4\x8dil. Nesre\xc4\x8do je odnesel le z zlomljenim nosom, medtem ko njegovemu rojaku in mentorju Ayrtonu Senni ni bilo prizaneseno. Sezone ni nadaljeval tako dobro, vendar je na Veliki nagradi Belgije osvojil prvi najbolj\xc5\xa1i \xc5\xa1tartni polo\xc5\xbeaj, potem ko je bil edini dirka\xc4\x8d, ki je takrat na de\xc5\xbeevnih kvalifikacijah nastopil. Sezono je kon\xc4\x8dal kot \xc5\xa1esti s 19 osvojenimi to\xc4\x8dkami._NEWLINE_Sledili sta \xc5\xa1e dve sezoni pri Jordanu, 1995 je osvojil drugo mesto na Veliki nagradi Kanade, vendar da se je njegovo razmerje z lastnikom ekipe Eddijem Jordanom mo\xc4\x8dno skrhalo, zato je podpisal pogodbo z novoustanovljeno ekipo Stewart. V njihovi prvi sezoni 1997 jim je privozil prve stopni\xc4\x8dke na dirki v Monaku. Stewart je Fordove motorje izbolj\xc5\xa1al, posledica tega pa so bili rezultati v sezoni 1999, ki jo je kon\xc4\x8dal na solidnem 7. mestu. To je bilo dovolj, da so ga poklicali iz Ferrarija za ob bok Michaelu Schumacherju in namesto Eddija Irvina.\n_START_SECTION_\nOb Schumacherju 1B\n_START_PARAGRAPH_\nBarrichello je \xc5\xbeelel biti ve\xc4\x8d kot le Schumacherjev pomo\xc4\x8dnik. Svojo prvo zmago je dosegel v sezoni 2000 v Hockenheimu potem, ko je imel za sabo \xc5\xbee 128 dirk in ko je dirko za\xc4\x8del \xc5\xa1ele iz 18 \xc5\xa1tartnega mesta. Rubinho, kot ga tudi kli\xc4\x8dejo je veliko pripomogel k Ferrarijevi dominanci v F1. V sezoni 2002 je postal svetovni podprvak s 4 zmagami v sezoni. Istega leta je tudi neslavno "sodeloval" v veliki \xc4\x8drni piki Ferrarija, potem ko je Schumacherja spustil predse v zadnjem krogu Velike nagrade Avstrije, \xc4\x8deprav je tisti dirka\xc5\xa1ki vikend dominiral. Zaradi tega dogodka je FIA prepovedala mo\xc5\xa1tvene ukaze iz boksov._NEWLINE_V sezoni 2004 je Rubens kon\xc4\x8dal sedem dirk kot drugi, poleg tega je zmagal \xc5\xa1e na 2 dirkah (Monza, \xc5\xa0anghaj), ob koncu sezone pa je bil s 14 stopni\xc4\x8dkami in 114 osvojenimi to\xc4\x8dkami drugi.\n_START_SECTION_\nOdhod k Hondi\n_START_PARAGRAPH_\nPo zelo slabi sezoni 2005, ko je osvojil samo ene stopni\xc4\x8dke, se je avgusta istega leta odlo\xc4\x8dil za odhod k Hondi, kjer je \xc5\xbee bil ustaljen Jenson Button. Ta mu je zaradi ve\xc4\x8djih izku\xc5\xa1enj in dolgoletne \xc5\xa1tevilke dve v mo\xc5\xa1tvu Ferrari odstopil bolj\xc5\xa1o \xc5\xa1tartno \xc5\xa1tevilko. Rubens je s Hondo odli\xc4\x8dno vozil kvalifikacije, vendar se je zaradi nevajenosti dirkalnika spu\xc5\xa1\xc4\x8dal v povpre\xc4\x8dja. Prva prilo\xc5\xbenost za stopni\xc4\x8dke je bila v Monaku, kjer je bil nekaj \xc4\x8dasa tretji, vendar je zaradi kazni dirko kon\xc4\x8dal mesto ni\xc5\xbeje. V sezoni 2007 se mu ni uspelo uvrstiti med dobitnike to\xc4\x8dk, najbolj\xc5\xa1o uvrstitev je dosegel z devetim mestom na dirki za Veliko nagrado Velike Britanije.\n_START_SECTION_\nBrawn GP\n_START_PARAGRAPH_\nNa prvih sedmih dirkah sezone je njegov mo\xc5\xa1tveni kolega, Jenson Button, dosegel kar \xc5\xa1est zmag in prevzel vodstvo v dirka\xc5\xa1kem prvenstvu, Barrichello pa le v tem \xc4\x8dasu dosegel tri uvrstitve na stopni\xc4\x8dke, vse druga mesta. V preostanku sezone se mu je pribli\xc5\xbeeval, tudi z zmagama na dirkah za Veliko nagrado Evrope in Veliko nagrado Italije, toda na predzadnji dirki sezone za Veliko nagrado Brazilije je Button osvojil naslov prvaka s petim mestom, Barrichello je bil na koncu tretji v prvenstvu, Brawn pa je postal konstruktorski prvak.\n_START_SECTION_\nWilliams\n_START_PARAGRAPH_\nZa sezono 2010 je prestopil v Williams. Povpre\xc4\x8dno se je uvr\xc5\xa1\xc4\x8dal okoli desetega mesta, najbolj\xc5\xa1i rezultat sezone pa je dosegel s \xc4\x8detrtim mestom na dirki za Veliko nagrado Evrope. V mo\xc5\xa1tvu je ostal tudi v sezoni 2011, kjer je osvojil \xc5\xa1tiri to\xc4\x8dke in sedemnajsto mesto v prvenstvu.\n_START_SECTION_\nZasebno \xc5\xbeivljenje\n_START_PARAGRAPH_\nRubinho je velik ljubitelj nogometa in je dober prijatelj nogometa\xc5\xa1a Ronalda._NEWLINE_Poro\xc4\x8den je s Silvano, s katero imata dva sinova, Eduarda in Fernanda.'